ทนุศักดิ์แจงข่าวลือลาออกรมช.คลัง
รมช.คลัง แถลงแก้ข่าวลือเก็บของกลับบ้านลาออกจากตำแหน่งไม่เป็นความจริง
14 ส.ค. 2555

รมช.คลัง แถลงแก้ข่าวลือเก็บของกลับบ้านลาออกจากตำแหน่งไม่เป็นความจริง
เมื่อเวลา  18.00 น. ที่กระทรวงการคลัง นายทนุศักดิ์ เล็กอุทัย รมช.คลัง เปิดห้องทำงานแถลงข่าวถึงกระแสการลาออก เนื่องจากมีนักข่าวจากทำเนียบรัฐบาลหลายสำนักโทรมาสอบถามหลายราย ว่า เป็นการเข้าใจผิดเนื่องจากมีคนเห็นมาขนออกจากห้องทำงานที่กระทรวงการคลังเมื่อวันที่ 13 ส.ค.2555 ซึ่งเป็นการนำรถกระบะขนหนังสือธรรมะ และวาระครม.ไปเก็บที่บ้าน
"ผมยังยืนยันว่ายังทำงานอยู่ ไม่คิดลาออก ยังมีความสุขกับการทำงานตรงนี้ ตอนนี้ยังมีงานที่ต้องดำเนินการทั้งในเรื่องของแถลงงบประมาณ แถลงผลงานรัฐบาล อยากจะพิสูจน์ความสามารถตรงนี้ก่อน เพราะเพิ่งเข้ามาทำงานเมื่อเดือนม.ค.2555"นายทนุศักดิ์ กล่าว
นายทนุฒักดิ์ กล่าวว่า ในวันที่ 25-26 ส.ค.นี้ เตรียมจัดงานรัฐบาลพบประชาชน เพื่อเผยแพร่ผลงานของรัฐบาล พร้อมกันทั้ง 77 จังหวัด และในกทม.ที่ราชมังคลากีฬาสถาน ซึ่งงานดังกล่าวรัฐบาลจะนำกองทุนต่างๆ อาทิ กองทุนหมู่บ้าน เอสเอ็มแอล กองทุนสตรี กองทุนตั้งตัวได้ หลักประกันสุขภาพแห่งชาติ กองทุนพลังงาน โครงการรถยนต์คันแรก บ้านหลังแรก บัตรเครดิตเกษตรกร ไปเผยแพร่ให้ประชาชนได้รู้จัก